
הנדון: פנייתך למשרד הבריאות בנוגע לטיפולי הפריה חוץ גופית


במענה לפנייתך, הריני להשיבך את הדברים הבאים:

1. משנת 1989 ועד לשנת 2014 נוהל מטעם המשרד מסד נתונים לאומי בנושא הפריות חוץ גופיות (IVF). במסגרת מסד זה נצבר מידע לגבי ארבעה נתונים בלבד: כמה מחזורי טיפול IVF נעשו בכל שנה; בכמה מחזורי טיפול IVF נערכה החזרת עוברים; שיעור ההריונות בעקבות  IVF; שיעור הלידות בעקבות  IVF. לגבי ארבעה נתונים אלו, מפרסם המשרד דוח הכולל נתונים של מחזורי הטיפול. המידע מפורסם באתר המשרד, בקישור הבא: https://www.health.gov.il/UnitsOffice/HD/MTI/info/Pages/IVF.aspx. 
1. בשנת 2014 נוסד רשם ה-IVF. במסגרת זו, כל יחידת IVF מדווחת לרשם נתונים רבים ברמת מחזור הטיפול (תאריך תחילה, מספר מחזורים, פרוטוקול טיפול, מס' ביציות שנשאבו, מספר ביציות שהוחזרו, הריון ולידה וכיו"ב). יודגש, כי הדיווח לעת הזו הוא לפי מחזורי טיפול ולא תמיד ברמת המטופלת העובדה שהדיווח הוא ברמת מחזור הטיפול ולא ברמת כל אישה הוא עקרוני לבקשת חופש המידע מכיוון שנוכח אופי הדיווח – אין נכון להיום אפשרות להפיק נתונים ברמת האישה (להלן סעיפים 3ד, 3ה, 5ה, 5ו למכתב זה). 
1. בקישור הבא (http://www.gertnerinst.org.il/1054) ניתן למצוא מענה לנתונים המבקשים שלהלן, ביחס לשנים 2014 – 2016:
1. מספר ושיעור הלידות מתוך כלל סבבי הטיפולים בכל שנה ושנה. 
2. מספר ושיעור לידות תאומים מתוך כלל סבבי הטיפול בכל שנה ושנה.
3. שיעור ההצלחות לסבבי טיפול בגילאי 40-45 - קיים מידע חלקי לגבי קבוצות גיל.
4. מספר הסבבים שהחלו אולם לא הגיעו לשאיבת ביציות בכל שנה ושנה, ומספר הנשים בכל שנה ושנה -  קיים מידע חלקי באתר לגבי מספר ושיעור מחזורים מבוטלים. אין מידע בחלוקה לפי "לא הגיעו לשאיבה"/ "לא הגיעו להחזרה". 
5. מספר הסבבים שהגיעו לשאיבת ביציות אולם לא הגיעו להחזרת עוברים בכל שנה ושנה - אין בידינו מידע ברמת האישה אלא קיים מידע חלקי באתר לגבי מספר ושיעור מחזורים מבוטלים. אין מידע בחלוקה לפי "לא הגיעו לשאיבה"/ "לא הגיעו להחזרה". 
6. גיל המטופלת המבוגרת ביותר:
(1) בטיפולי פוריות – מאחר ועדיין לא כל מחזורי הטיפול מתרומת ביצית מדווחים לרשם,  הנתון ברשם אינו מדוייק.
(2) בטיפולים לתרומת ביצית -  ראה סעיף 4 להלן.
7. גיל היולדת המבוגרת ביותר ושנת הלידה:
(1) בטיפולי פוריות – מאחר ועדיין לא כל מחזורי הטיפול מתרומת ביצית מדווחים לרשם,  הנתון ברשם אינו מדוייק. ייתכן כי מידע מדויק ניתן לאתר בלשכה המרכזית לסטטיסטיקה. 
(2) בטיפולים לתרומת ביצית – ראה סעיף 4 להלן. 
8. יובהר, כי מידע אודות תרומת ביציות מופיע במצגת תחת המונח Donor Oocyte.

1. בכל הנוגע לשאלות פרטניות הנוגעות לתרומת ביציות - משרד הבריאות מנהל מאגר מידע שהוקם לפי חוק תרומת ביציות, תש"ע-2010. בהתאם לקבוע בסעיף 30(ג) לחוק האמור, המידע שבמאגר המידע ישמש רק לצורך מסירת אישור לרופא האחראי, לרופא המטפל, לצורך מסירת מידע למנהל בנק הזרע ולצורך מסירת מידע לרופא מומחה, הכל כמפורט שם. בהקשר זה נוכל לציין כי גיל האישה המבוגר ביותר שרשאית לעבור הליך תרומת ביצית הוא 54. 

1. בהתאם להוראות סעיף 8(3) לחוק חופש המידע, נבקש לציין כי אין בידינו את המידעים שלהלן (שהתבקשו בפנייה) וייתכן שהם נמצאים ביחידות ההפריה החוץ גופית:
1. מספר ושיעור סבבי הטיפול מתוך כלל הסבבים, בהם הוחזרו עוברי יום 3 ומספר ושיעור סבבי הטיפול אלה בהם הוחזרו  בלסטוציסטים (עוברי יום 5) בכל שנה ושנה.
2. מספר ושיעור ההריונות מתוך סבבי הטיפול בהם הוחזרו עוברי יום 3,  ומספר ושיעור הריונות מתוך סבבי הטיפול בהם הוחזרו עוברי יום 5 בכל שנה ושנה.
3. מספר ושיעור הלידות מתוך סבבי הטיפול בהם הוחזרו עוברי יום 3, ומספר ושיעור הלידות מתוך סבבי הטיפול בהם הוחזרו כתוצאה מעוברי יום 5. 
4. מספר ושיעור הריונות שלישיה בכל שנה ושנה ומספר הדילולים שבוצעו. לעניין סעיף זה יצוין כי לעיתים הדילול נעשה במסגרת מעקב הריון בקהילה ולאו דווקא יהיה מידע על כך במסגרת יחידת ה- IVF.
5. מספר הנשים שילדו כתוצאה מ-IVF בגילאי 30-34, 35-39, 40-44. 
6. מספר הביציות שייצרו בממוצע נשים בגילאי 25-29, 30-34, 35-39, 40-44 - לעניין סעיף זה יצוין כי המידע הקיים הוא ברמת העוברים ולא ברמת מספר הביציות. המידע ברמת העוברים נמצא בקישור המפורט בסעיף 3 לעיל. 
7. כמויות גונאדוטרופינים שצורכות בממוצע נשים בגילאי 25-29, 30-34, 35-39, 40-44 בכל שנה ושנה. לעניין סעיף זה יצוין כי מידע זה הוא פרסונלי ברמת הפרוטוקול התרופתי של כל אישה ואישה.    

בכל הנוגע לסעיפים ח' עד י"ב להלן – מידע זה צפוי להיות קיים בעתיד בידי הרשם:
8. מספר ושיעור הלידות מתוך כלל הנשים המטופלות בכל שנה ושנה. 
9. מספר סבבי הטיפול שבוצע בהם איקסי. 
10. מספר סבבים שמבצעת בממוצע מטופלת בגילאי 30-34, 35-39, 40-44. 
11. מספר המטופלות בכל שנה ושנה בגילאי 25-29,  30-34, 35-39, 40-44 (לגבי קבוצת גיל זו אנא פרטו לגבי כל יחידת גיל) ומעל 45. 
12. מספר הנשים שקיבלו תרומת ביצית מחו"ל בכל שנה ופילוח שלהן לפי גילאים – ובלבד שהן ביצעו את שלב החזרת העוברים בישראל. 

1. בהתאם להוראות סעיף 8(5) לחוק חופש המידע, נבקש להפנותך לבקש את המידע שלהלן מקופות החולים (המידע אינו מצוי ברשותנו):
1. ההוצאה הכספית בכל שנה ושנה על טיפולי ב-IVF בכל אחת מהשנים. 
2. מספר הסבבים עליהם שולם עבור שלב א'(בדיקות וטיפול הורמונלי), שלב ב' (שאיבת ביציות והחזרת עוברים), שלב ג' (הפשרת עובר מוקפא והחזרתו לרחם).


1. סיכומים של המועצות הלאומית:
1. מצורפים סיכומי ההמלצות של הדיונים הרלוונטיים. 
2. לא הונחו בפני חברי המועצה מסמכים כלשהם ולכן אין ברשותנו מסמכים כאמור. 
3. בכל הנוגע לסיכום הדיון עצמו (מעבר להמלצות) - נציין כי קיים בידי המשרד סיכום דיון כאמור (ולא פרוטוקול מתומלל), עם זאת, בהתאם להוראות סעיף 9(ב)(4) לחוק חופש המידע – לא נמסור מידע זה, כפי שיפורט להלן. 
4. המועצה הלאומית מהווה גוף מקצועי, רב-מערכתי, שתפקידו לייעץ להנהלת משרד הבריאות בתחומי הרפואה השונים ובקבוצות אוכלוסייה שונות, על מנת שהנהלת המשרד תחליט אם ובאיזה אופן לקבוע נהלים וחוזרים. 
על מנת לשמר את מעמדה של המועצה הלאומית כגורם מייעץ ולצורך מילוי תפקידה כאמור – אף המחוקק הכיר כי בנסיבות מסוימות מסוג זה הרשות רשאית שלא להעביר את המידע המבוקש. כפי שנפסק בעע"מ 7024/03 גבע נ' יעל גרמן ואח' (פורסם בנבו ביום 27.12.2004):
"... הסייג השני קבוע בסעיף 9(ב)(4) לחוק ומתיר לרשות שלא למסור מידע בעל אופי פנימי. דברי ההסבר לחוק מציינים בהתייחס לסעיף זה את הערכת המחוקק כי "לא ניתן לקיים דיונים כנים במסגרת פעילותה של הרשות, אלא אם כן יובטח מעטה מסוים של חיסיון לתהליך גיבוש שיקול הדעת של הרשות ולתהליך הביקורת הפנימית של הרשות" (הצעת חוק חופש המידע, התשנ"ז – 1997, ה"ח 2630). סייג זה נוצר מתוך ההנחה כי הליך קבלת ההחלטות ברשות, שחיוני הוא לצורך תפקוד הרשות ומילוי התפקידים והמשימות שעל ביצועם הופקדה, מחייב חילופי דעות, העלאת רעיונות, תהיות, ומחשבות בין הגורמים הרלוונטיים ברשות. מקום בו ידוע לחברי ועדה או פורום פנימי אחר כי הדברים המוחלפים ביניהם עשויים להימסר לידיים חיצוניות לרשות, מתעורר החשש כי הדבר יניאם מלהתבטא בחופשיות ומלבחון את כלל הנושאים, העמדות והנתונים כדבעי במצב דברים זה הופך תהליך קבלת ההחלטות ברשות חסר ודל, יכולתה של הרשות למלא את תפקידה באופן אפקטיבי נפגעת וסופם של דברים בפגיעה בציבור. על רקע זה הכיר המחוקק, לצדו של אינטרס השקיפות בפעולת הרשות, גם בקיומו של האינטרס הציבורי במתן אפשרות לעובדי הציבור לקיים ביניהם שיג ושיח פנימי בחופשיות, מתוך הידיעה כי ההחלטה עצמה תיחשף לציבור ותהא חשופה לביקורתו ...". 
5. רציונל דברים זה גם הובע, בין היתר, בבג"צ 2534/97 ח"כ יהב נ' פרקליטת המדינה, פ"ד נא(3) 39, בעמ' 44; ע"א 7759/01 הוצאת עיתון הארץ בע"מ נ' משרד המשפטים, פ"ד נח(5) 150, 158 – 159; זאב סגל, זכות הציבור לדעת באור חוק חופש המידע (2000), בעמ' 201 - 202).
6. נוכח העובדה שסיכום ההמלצות נמסר, כי אז במסגרת איזון השיקולים הנכללים בגדר סעיף 9(ב)(4) לחוק חופש המידע, לצורך הגנה על אינטרס הרשות, כפי שמפורט בפס"ד גבע והמפורט לעיל ועל פי האיזון הנדרש בסעיף 10 לחוק – יש להעדיף את אי-מסירת המלצות המועצה לצורך קבלת החלטת הנהלת המשרד בעניין זה. 

בהתאם להוראות סעיף 7(ו) לחוק חופש המידע אבקש להביא לידיעתך כי הינך רשאי לעתור נגד ההחלטה כאמור שלא למסור את המידע, בהתאם להוראות חוק בתי משפט לעניינים מינהליים, התש"ס-2000.


בכבוד רב,


ענת אילוז, עו"ד
הממונה על העמדת מידע לציבור

